****

**อย. แนะ เช็กก่อนซื้อ ทดสอบการแพ้ก่อนใช้เครื่องสำอาง**


**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

แนะผู้บริโภคเช็กสถานะเครื่องสำอางก่อนซื้อ เลือกซื้อจากร้านค้าที่น่าเชื่อถือ มีหลักแหล่งแน่นอน ทดสอบการแพ้ก่อนใช้ หากพบความผิดปกติ มีผื่น บวม แดง ห้ามใช้เด็ดขาด

กรณีมีผู้ใช้สื่อสังคมออนไลน์ออกมาโพสต์เตือนภัยลงในติ๊กต็อก หลังซื้อครีมออนไลน์มาใช้แล้วหน้าพัง บวมแดง ผื่นขึ้นเต็มใบหน้านั้น **เภสัชกรวีระชัย นลวชัย รองเลขาธิการคณะกรรมการอาหารและยา** เผยว่า การแพ้เครื่องสำอางเป็นเรื่องเฉพาะบุคคล ควรทดสอบการแพ้ก่อนใช้ โดยการทาเครื่องสำอางปริมาณเล็กน้อยที่บริเวณท้องแขนหรือหลังใบหู แล้วทิ้งไว้ 24 - 48 ชั่วโมง หากพบความผิดปกติ เกิดผื่นแดง คัน ระคายเคือง อาจเกิดจากการแพ้สารเคมี ควรหยุดใช้ทันทีและรีบล้างทำความสะอาด หากอาการไม่ดีขึ้นต้องรีบปรึกษาแพทย์หรือเภสัชกร

**รองเลขาธิการฯ อย.** แนะผู้บริโภคเลือกซื้อเครื่องสำอางจากผู้ขายที่น่าเชื่อถือ มีหลักแหล่งแน่นอน ผลิตภัณฑ์ต้องมีฉลากภาษาไทย ระบุข้อความครบถ้วนตามที่กฎหมายกำหนด ได้แก่ เลขที่ใบรับจดแจ้ง ชื่อเครื่องสำอาง ชื่อทางการค้า ประเภทหรือชนิดของเครื่องสำอาง ชื่อของสารทุกชนิดที่ใช้เป็นส่วนผสม วิธีใช้ ชื่อ ที่ตั้งของผู้ผลิตหรือผู้นำเข้า ปริมาณสุทธิ ครั้งที่ผลิต เดือนปีที่ผลิตและหมดอายุ คำเตือน การซื้อเครื่องสำอางทางออนไลน์ ควรซื้อจากร้านค้าที่จดทะเบียนพาณิชย์อิเล็กทรอนิกส์กับกรมพัฒนาธุรกิจการค้า กระทรวงพาณิชย์ ระบุตัวตนผู้ขาย มีระบบรับประกันการรับเปลี่ยนคืนสินค้า ตรวจสอบข้อมูลให้มั่นใจก่อนซื้อว่าเป็นเครื่องสำอางที่จดแจ้งแล้วที่เว็บไซต์ www.fda.moph.go.th หัวข้อ “ตรวจสอบการอนุญาตผลิตภัณฑ์สุขภาพ” ระมัดระวังสินค้าที่ราคาถูกกว่าปกติหรือโปรโมชั่นส่วนลด ของแถมมากผิดปกติ อาจเป็นสินค้าปลอมหรือด้อยคุณภาพ หากพบผลิตภัณฑ์ที่สงสัยว่าผิดกฎหมายแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 24 สิงหาคม 2566 / ข่าวแจก 172 ปีงบประมาณ พ.ศ. 2566**